CELEX: 52013PC0207
Language: lv
Date: 2013-04-16
Title: Priekšlikums EIROPAS PARLAMENTA UN PADOMES DIREKTĪVA, ar ko groza Padomes Direktīvas 78/660/EEK un 83/349/EEK attiecībā uz noteiktu lielu uzņēmumu un koncernu nefinansiālās un daudzveidības informācijas atklāšanu

|
			
		
		
		52013PC0207
		
			Priekšlikums EIROPAS PARLAMENTA UN PADOMES DIREKTĪVA, ar ko groza Padomes Direktīvas 78/660/EEK un 83/349/EEK attiecībā uz noteiktu lielu uzņēmumu un koncernu nefinansiālās un daudzveidības informācijas atklāšanu /* COM/2013/0207 final - 2013/0110 (COD) */
			
				
		
		
			
			   	PASKAIDROJUMA RAKSTS
1.           Priekšlikuma
vispārīgais konteksts
Grāmatvedības direktīvas[1]
(turpmāk — "direktīvas") attiecas uz gada
pārskatu un konsolidēto finanšu pārskatu un saistīto
ziņojumu sagatavošanu. Tā, Ceturtās direktīvas
46. panta 1. punkta b) apakšpunktā ir noteikts, ka
attiecīgos gadījumos un ciktāl tas vajadzīgs, lai gūtu
priekšstatu par uzņēmuma attīstību, veiktspēju vai
stāvokli, gada ziņojumā ietver arī nefinansiālu
informāciju, tostarp informāciju par vides un ar darbiniekiem
saistītiem jautājumiem.
Turklāt šīs direktīvas
46.a pantā ir paredzēti noteikumi par to korporatīvās
pārvaldības paziņojumu saturu, kas jāsagatavo biržas
sarakstā iekļautiem uzņēmumiem.
Vienotā tirgus aktā[2] Komisija ir atzinusi
iespēju uzlabot visu nozaru uzņēmumu sniegtās
sociālās un vides informācijas pārredzamību, lai
nodrošinātu vienlīdzīgus konkurences apstākļus, un to
atkārtoti pauda paziņojumā „Atjaunota ES stratēģija
2011.–2014. gadam attiecībā uz korporatīvo sociālo
atbildību”[3].
Šis priekšlikums ir vērsts uz to, lai izpildītu atjaunotās
stratēģijas vienu no galvenajām saistībām. 
Paziņojumā KSA definēta kā
“uzņēmumu atbildība par savu ietekmi uz sabiedrību”. Tajā atzīts, ka stratēģijas
izstrādei būtu jānotiek pašu uzņēmumu
vadībā, un ka uzņēmumiem būtu jābūt procedūrai,
lai integrētu sociālos un vides aspektus savā
uzņēmējdarbībā un stratēģijā. Tādēļ nefinansiālā
pārredzamība ir ikvienas KSA politikas galvenais elements.
Pastiprināta pārredzamība var
palīdzēt uzņēmumiem labāk pārvaldīt
nefinansiālos riskus un iespējas un tādējādi uzlabot
savus nefinansiālos rādītājus. Tajā
pašā laikā nefinansiālo informāciju izmanto
pilsoniskās sabiedrības organizācijas un vietējā
sabiedrība, lai izvērtētu ietekmi un riskus saistībā
ar uzņēmuma darbību. Turklāt
tā ļauj ieguldītājiem labāk izprast ilgtspējas
apsvērumus un ilgtermiņa darbību. 
Tomēr apspriešanās liecina, ka tikai
nedaudzi lielie ES uzņēmumi regulāri sniedz nefinansiālo
informāciju, turklāt sniegtās informācijas kvalitāte
ir ļoti atšķirīga, tādējādi apgrūtinot
ieguldītāju un ieinteresēto personu centienus izprast un
salīdzināt uzņēmuma stāvokli un darbības
rezultātus. 
Tāpēc šajā priekšlikumā ir
noteikta prasība konkrētiem lieliem uzņēmumiem atklāt
attiecīgo nefinansiālo un daudzveidības informāciju,
nodrošinot līdzvērtīgus konkurences apstākļus
visā ES. 
Tomēr priekšlikums ir elastīgs un
neuzbāzīgs. Uzņēmumi var
izmantot esošos valsts vai starptautisko ziņošanas sistēmas un
saglabās noteiktu rīcības brīvību, nosakot savas
politikas saturu, un elastību, sniedzot informāciju
lietderīgā un atbilstīgā veidā. Ja uzņēmumi uzskata, ka dažas politikas jomas uz tiem
neattiecas, tie varēs paskaidrot, kāpēc tas tā ir, nevis
tiks piespiesti izveidot politikas jomu.
Eiropas Parlaments savās divās
rezolūcijās "Korporatīvā sociālā atbildība
– atbildīga un pārredzama
uzņēmējdarbības prakse un noturīga izaugsme:"[4] un "Korporatīvā
sociālā atbildība – sabiedrības
interešu veicināšana un ceļš uz ilgtspējīgu un
iekļaujošu atlabšanu"[5]
apliecināja nepieciešamību palielināt pārredzamību
šajā jomā un aicināja Komisiju iesniegt leģislatīva
akta priekšlikumu. 
Ņemot vērā iepriekš
minēto, šis priekšlikums ir vērsts uz vairāku
pamatmērķu sasniegšanu:
(1)         
palielināt konkrētu uzņēmumu
pārredzamību, kā arī pašlaik atklātās
nefinansiālās informācijas būtiskumu, konsekvenci un
salīdzināmību, nostiprinot un precizējot spēkā
esošās prasības;
(2)         
palielināt uzņēmumu valžu (un
padomju) sastāva dažādību, uzlabojot pārredzamību, lai
veicinātu vadības efektīvu uzraudzību un uzņēmumu
stingru pārvaldību;
(3)         
palielināt uzņēmuma pārskatatbildību
un veiktspēju, kā arī vienotā tirgus efektivitāti.
Pašreizējā pieeja
nefinansiālās informācijas atklāšanai, kas paredzēta
grāmatvedības direktīvās, nav bijusi pietiekami
efektīva. Lielākā daļa ieinteresēto personu uzskatīja,
ka pienākums, ko nosaka grāmatvedības direktīvas, nav
pietiekami skaidrs un var mazināt juridisko noteiktību.
Tādēļ ir vajadzīgas
skaidrākas prasības un uzmanība stingrāk
jāpievērš aktuāliem jautājumiem, kas ir svarīgi
uzņēmuma sekmēm ilgtermiņā. Dažas dalībvalstis ir
izstrādājušas valsts tiesību aktus, kas paredz plašākas
prasības par grāmatvedības direktīvās noteikto.
Tomēr valstu prasības ievērojami atšķiras, kas arīdzan
nevairo skaidrību uzņēmumiem un ieguldītājiem, kuri
darbojas visā iekšējā tirgū.
Dažas dalībvalstis devušas priekšroku
modeļiem, kas paredz „vai nu ziņojuma, vai paskaidrojuma sniegšanu”,
ar ko saskaņā uzņēmumi var izvēlēties starp
faktisku ziņojuma sniegšanu un alternatīvu iemeslu atklāšanu, kādēļ
tie ziņojumu nesniedz. Citas ir noteikušas tiešu juridisku prasību,
kas var būt samērā saistoša. Dažas dalībvalstis
pievērsušās lieliem uzņēmumiem, savukārt citas
koncentrē uzmanību tikai uz konkrētiem biržas sarakstā
iekļautiem uzņēmumiem vai valstij piederošiem
uzņēmumiem. Dažas dalībvalstis atsaucas uz starptautiskām
pamatnostādnēm (lai gan nereti uz atšķirīgām),
savukārt citas izstrādā pašas savas valsts ziņojumu
sniegšanas pamatnostādnes. Šī [tiesību aktu] dažādā
attīstība ir veicinājusi ES tiesiskā regulējuma
sadrumstalotību. Tādēļ šā priekšlikuma
mērķis ir nodrošināt līdzvērtīgus konkurences
apstākļus, samazināt izmaksas uzņēmumiem, kas darbojas
vairāk nekā vienā dalībvalstī, un nodrošināt
vieglāku un plašāku ieguldītāju piekļuvi
būtiskākajai un lietderīgākajai informācijai.
Turklāt valžu un padomju sastāva
nepietiekama daudzveidība var novest pie direktoru valdes locekļu
viedokļu līdzības (tā sauktā „grupas domāšanas”
fenomena) un pretestības pret inovatīvām idejām. Tas var
negatīvi ietekmēt to, kā direktoru valdes pārbauda un
uzrauga vadības lēmumus, un attiecīgi arī
uzņēmumu veiktspēju. Uzlabota pārredzamība
attiecībā uz daudzveidības politikas virzieniem varētu
arī būtiski veicināt vienlīdzīgu attieksmi un
cīņu pret jebkāda veida diskrimināciju attiecīgo un
citu uzņēmumu lēmējstruktūrās. Saskaņā
ar Direktīvu 2000/78/EK saistībā ar nodarbinātību
vai profesiju ir aizliegta diskriminācija reliģiskās
pārliecības vai ticības, invaliditātes, vecuma vai
dzimumorientācijas dēļ. Saskaņā ar
Direktīvu 2006/54/EK saistībā ar nodarbinātību un
profesiju ir aizliegta diskriminācija dzimuma dēļ.
Saskaņā ar Direktīvu 2000/43/EK saistībā ar
nodarbinātību ir aizliegta diskriminācija rases vai
etniskās izcelsmes dēļ.
Noteiktās problēmas var skart
uzņēmumu vispārējo veiktspēju, to
pārskatatbildību, ieguldītāju spēju atbilstīgi un
laikus novērtēt un ņemt vērā visu būtisko
informāciju, kā arī tās skar ES finanšu tirgu
efektivitāti. Rezultātā, iespējams, netiek
pilnībā izmantots vienotā tirgus ilgtspējīgas
izaugsmes un nodarbinātības potenciāls.
2.           Apspriešanās ar
ieinteresētajām personām un ietekmes novērtējumu
rezultāti
Apspriešanās ar
ieinteresētajām personām
Šā grozījumu priekšlikuma
izstrādes procedūras gaitā Komisijas dienesti uzturēja
regulārus un plašus dialogus ar ieinteresētajām personām.
To mērķis bija apkopot visu ieinteresēto personu viedokļus,
tostarp sagatavotāju, lietotāju, nevalstisko organizāciju utt.
viedokļus. Dialogu īstenoja:
–              
divās sabiedriskās apspriešanās par
tematu „Sabiedrību nefinansiālās informācijas
atklāšana” un „ES korporatīvās pārvaldības
regulējums”; attiecībā uz nefinansiālo informāciju
kopumā lielākā daļa ieinteresēto personu
atbalstīja nepieciešamību uzlabot pašreizējo tiesisko
regulējumu, jo tas varētu nodrošināt ieguvumus gan
informācijas sagatavotājiem, gan lietotājiem;
attiecībā uz daudzveidību vairākums respondentu
apspriešanā „ES korporatīvās pārvaldības
regulējums” apliecināja nepārprotamu atbalstu uzņēmumu
daudzveidības politikas virzienu atklāšanai; respondenti pauda viedokli,
ka uzlabota pārredzamība ļautu ieguldītājiem
pieņemt informētākus lēmumus un palīdzētu
samazināt „grupas domāšanas” fenomenu;
–              
īpašā ekspertu grupā, kuras
sastāvā bija 16 locekļi ar daudzveidīgu pieredzi un
zināšanām;
–              
vairākās tikšanās reizēs ar
ieinteresētajām personām un dalībvalstu
pārstāvjiem.
Ietekmes novērtējums
Komisijas dienestu veiktajā ietekmes
novērtējumā noteica divas galvenās problēmas, kas
saistītas ar 1) nefinansiālās informācijas
nepietiekamu pārredzamību un 2) direktoru valžu sastāva
nepietiekamu daudzveidību.
Nefinansiālās
informācijas nepietiekama pārredzamība
Konkrēti uzņēmumi nav
spējuši pietiekami nodrošināt ieinteresēto personu (tostarp
ieguldītāju, akcionāru un dalībnieku, darbinieku un
pilsoniskās sabiedrības organizāciju) pieaugošo pieprasījumu
pēc nefinansiālās pārredzamības. Īpašas
problēmas ir uzsvērtas saistībā gan ar informācijas
daudzumu, gan tās kvalitāti.
–                        
Informācijas daudzums: tiek lēsts, ka tikai aptuveni 2500 no kopā aptuveni
42 000 ES lielajiem uzņēmumiem reizi gadā
oficiāli atklāj nefinansiālu informāciju.
–                        
Informācijas kvalitāte: kopumā uzņēmumu atklātā informācija
pienācīgi nenodrošina lietotāju vajadzības.
Komisijas dienestu veiktajā
analīzē kā problēmas cēloņi ir noteiktas gan
tirgus, gan regulējuma nepilnības. Pirmkārt, šķiet, ka
tirgus stimuli ir nepietiekami vai nelīdzsvaroti. Neraugoties uz pieaugošo
pieprasījumu pēc nefinansiālas informācijas, ieguvumus, kas
saistīti ar nefinansiālas informācijas sniegšanu, dažas
ieinteresētās personas uztver kā kaut ko tādu, kas sasniedzams
ilgtermiņā un kura apjomu grūti noteikt precīzi, pretstatā
īstermiņa izmaksām, kuras ir uzskatāmākas un viegli
aprēķināmas. Daži
uzņēmumi, lai gan konceptuāli apstiprina ieguvumus, ko rada
nefinansiālas informācijas sniegšana, var būt mazāk
ieinteresēti aktīvi izstrādāt politiku šajā jomā
tieši šā uzskata dēļ. 
Otrkārt, regulējums gan ES, gan
dalībvalstu līmenī šo problēmu nerisina pietiekami
efektīvi.
Tika apsvērti vairāki varianti, lai
uzlabotu pašreizējo situāciju, tostarp spēkā esošās
prasības nostiprināšana, ieviešot jaunas prasības par sīki
izstrādātiem ziņojumiem vai ES standarta izstrādi.
Ņemot vērā šo politikas variantu novērtējumu, tika
secināts, ka izvēlētais variants būtu spēkā
esošā pienākuma nostiprināšana, pieprasot gada
ziņojumā ietvert nefinansiālu paziņojumu.
Nepietiekama valžu (un padomju) sastāva
daudzveidība
Uzņēmumu valdēs, kuru
locekļiem ir līdzīga izglītība un
profesionālā pieredze, ģeogrāfiskā daudzveidība,
vecuma grupa vai dzimums, var dominēt sašaurināta „grupas domāšana”.
Tas var novest pie tā, ka netiek efektīvi pārbaudīti
vadības lēmumi, jo daudzveidīgu viedokļu, vērtību
un zināšanu trūkumu dēļ, iespējams, valdē netiks
veicinātas debates, paustas idejas un apstrīdoši viedokļi. Tas
var arī novest pie negribīgāka atbalsta vadības
ierosinātajām inovatīvajām idejām. Valžu sastāva
nepietiekama daudzveidība ir galvenokārt saistīta ar
nepietiekamiem tirgus stimuliem uzņēmumiem mainīt šo
situāciju. Šajā saistībā valdes locekļu
nepilnīgas darbā pieņemšanas prakses, kas nereti
nozīmē, ka locekļi tiek izvēlēti no pārāk
sašaurināta cilvēku loka, veicina to, ka vienmēr tiek
izvēlēti locekļi ar līdzīgiem profiliem. Tāpat šo
problēmu saasina arī nepietiekamā pārredzamība
attiecībā uz valžu sastāva daudzveidību, jo informācijas
līmenis un tas, kādā mērā šī informācija ir
pieejama iedzīvotājiem, nereti ir nepietiekams.
Tādēļ šī valžu
sastāva nepietiekamā daudzveidība un pārredzamības
trūkums var novest pie sliktāk pārvaldītiem, mazāk
iekļaujošiem un mazāk novatoriskiem uzņēmumiem, kā
rezultātā tās mazākā mērā veicinātu
izaugsmi. Tādēļ, ņemot vērā stratēģijas
„Eiropa 2020” iekļaujošas un ilgtspējīgas izaugsmes
mērķus, Komisija ir izskatījusi vairākus variantus, ar
kuriem varētu risināt šīs problēmas. Ņemot
vērā šo politikas variantu novērtējumu, tika
konstatēts, ka piemērotākais variants šajā posmā
būtu informācijas par daudzveidības politiku atklāšana.
Tas ir arī variants, ko ir izvēlējies vairākums
ieinteresēto personu, salīdzinot ar citiem variantiem, piemēram,
obligāta daudzveidības politika vai tikai uz darbā
pieņemšanas politiku vērsta rīcība.
Papildus šiem noteikumiem Komisija jau
2012. gada 14. novembrī ir ierosinājusi tiesību aktus
nolūkā sasniegt 40 % mērķi attiecībā uz
nepietiekami pārstāvēto dzimumu starp direktoriem bez
izpildpilnvarām biržas sarakstā iekļauto uzņēmumu
valdēs, izņemot mazos un vidējos uzņēmumus.[6] 
3.           Priekšlikuma juridiskie
aspekti
Direktīvu ierosinātais
grozījums
Priekšlikumā ir ierosināts
grozījums Ceturtās direktīvas 46. pantā un
Septītās direktīvas 36. pantā un attiecas uz
nefinansiālās informācijas atklāšanu. Saistībā ar
jauno prasību par valžu sastāva daudzveidību ir ierosināts
grozīt Ceturtās direktīvas 46.a pantu.
Ar grāmatvedības
direktīvām tiek reglamentēta informācija, ko savos finanšu
pārskatos sniedz visas ierobežotas atbildības sabiedrības, kuras
reģistrētas saskaņā ar dalībvalsts vai Eiropas
Ekonomikas zonas (turpmāk "EEZ") tiesību aktiem.
Tā kā Pārredzamības direktīvas 4. panta
5. punktā ir atsauce uz Ceturtās direktīvas 46. pantu
un Septītās direktīvas 36. pantu, šajos noteikumos
ierosinātie grozījumi attieksies arī uz uzņēmumiem,
kas iekļauti ES regulēto tirgu sarakstā, pat ja tie
reģistrēti trešā valstī.
Juridiskais pamats, subsidiaritāte un
proporcionalitāte
Šā priekšlikuma pamatā ir
Līguma 50. panta 1. punkts, kas ir juridiskais pamats tādu
ES pasākumu pieņemšanai, kuru mērķis ir panākt
uzņēmējdarbības tiesību iekšējā tirgus
izveidi. Priekšlikumā paredzēts, ka lieliem uzņēmumiem
būtu jāatklāj nefinansiālā informācija
saskaņā ar prasību kopumu, kas izstrādāts, lai
palielinātu pārredzamību nolūkā nostiprināt
uzņēmumu pārredzamību un pārskatatbildību,
vienlaikus samazinot jebkādu pārmērīgu administratīvo
slogu. 
Atbilstīgi subsidiaritātes principam
ES rīcība ir nepieciešama tikai gadījumos, kad
tādējādi iespējams gūt labākus rezultātus,
nekā darbojoties dalībvalstu līmenī, un šādai
darbībai jāaprobežojas ar pasākumiem, kas ir nepieciešami un
proporcionāli īstenotās politikas mērķu sasniegšanai.
Vairākas dalībvalstis nesen ir pieņēmušas tiesību
aktus, kas paredz sniegt papildu informāciju šajā jomā. Tomēr valstu prasības ievērojami
atšķiras, radot grūtības uzņēmumu
novērtēšanā visā iekšējā tirgū. Šā grozījuma mērķus nav
iespējams sasniegt ar vienpusēju rīcību dalībvalstu
līmenī.
Papildu pārredzamībai
nevajadzētu pārtapt par pārmērīgu administratīvo
slogu. Mazāki uzņēmumi saskaras
ar lielākām grūtībām informācijas
savākšanā un analīzē. Atbilstīgi
principam “vispirms domāt par mazajiem uzņēmumiem”
informācijas atklāšanas prasības saskaņā ar šo
direktīvu nevajadzētu piemērot uzņēmumiem, kuri ir
mazāki par noteikto robežvērtību.
Ciktāl tas attiecas uz lieliem
uzņēmumiem, nefinansiālās informācijas atklāšana
ES līmenī ir jāpadara pieejamāka, lietderīgāka un
konsekventāka, jo šie uzņēmumi nereti darbojas ES
mērogā un ir svarīgi ieguldītājiem un citām
ieinteresētajām personām visā iekšējā tirgū.
Tomēr vēl svarīgāk par saskaņotu prasību
attiecībā uz konsekventu informāciju, kas būtu kopēja
visā vienotajā tirgū, ir zināmas elastības
nodrošināšana dalībvalstīm, ciktāl tas attiecas uz papildu
ziņojumu sniegšanas prasībām. Šajā nolūkā
grāmatvedības direktīvu grozījums ir
piemērotākais tiesību instruments, jo dalībvalstīm
nodrošina zināmu elastību. Direktīvu grozīšana arī
nodrošina, ka ierosinātās ES rīcības saturs un veids
nepārsniedz vajadzīgo un proporcionālo saturu un veidu, lai sasniegtu
regulatīvo mērķi.
Sīkāks priekšlikuma skaidrojums
Nefinansiālā informācija
Pašreizējais pienākums, kas noteikts
46. panta 1. punkta b) apakšpunktā, paredz, ka lieli
uzņēmumi atklāj finansiālo informāciju, tostarp par
vides jautājumiem un darbiniekiem. Šis pasākums ir
izstrādāts, lai nodrošinātu ievērojamus ieguvumus
uzņēmumiem, ieguldītājiem un citām
ieinteresētajām personām, kas darbojas vienotajā
tirgū, tādēļ veicina iekļaujošu un
ilgtspējīgāku izaugsmi un nodarbinātību.
Priekšlikuma 1. panta a) apakšpunktā
būs noteikta prasība konkrētiem lieliem uzņēmumiem
savā gada ziņojumā ietvert paziņojumu, kurā
iekļauta būtiska informācija, kas attiecas vismaz uz vides,
sociālajiem un ar darbiniekiem saistītiem jautājumiem,
cilvēktiesību ievērošanu, pretkorupcijas un kukuļošanas
aspektiem. Šajā saistībā paziņojumā iekļaus
i) savu politikas virzienu aprakstu, ii) rezultātus un
iii) ar risku saistītos aspektus. 
Sniedzot šo informāciju, neskarot
iespējami vērienīgākas prasības dalībvalstu
līmenī, uzņēmums var pamatoties uz valsts, ES vai
starptautiskiem regulējumiem, piemēram, ANO Globālo līgumu,
Pamatprincipiem par uzņēmējdarbību un
cilvēktiesībām, ar ko īsteno ANO programmu
"Aizsargāt, ievērot un labot", Ekonomiskās
sadarbības un attīstības organizācijas pamatnostādnēm
daudznacionāliem uzņēmumiem, ISO 26000, Starptautiskās
Darba organizācijas trīspusējo deklarāciju par principiem
attiecībā uz daudznacionāliem uzņēmumiem un sociālo
politiku un Globālo ziņošanas iniciatīvu, un atklāt, uz
kuru regulējumu tie pamatojas. Uzņēmumam, kas nepiemēro
īpašu politiku vienā vai vairākās no šīm jomām,
būs jāpaskaidro, kādēļ tā to nedara.
Tādējādi pasākums ir
vērsts uz informāciju, kas attiecas uz
uzņēmējdarbību un ir lietderīga lēmumu
pieņemšanas vajadzībām uzņēmumā, kā arī
ieguldītājiem un citām ieinteresētajām personām.
Pasākums sniedz ievērojamu elastību un novērš
pārmērīgu administratīvo slogu uzņēmumiem, it
sevišķi mazākajiem uzņēmumiem, kam nepiemēro jaunas
informācijas atklāšanas prasības. Ar pieprasīto
informācijas atklāšanu saistītās izmaksas lieliem
uzņēmumiem atbilst informācijas vērtībai un
lietderībai, kā arī uzņēmuma izmēram, ietekmei un
sarežģītībai.
Kā noteikts jo īpaši 1. panta
a) apakšpunktā, pienākums tiks piemērots tikai tiem
uzņēmumiem, kuru vidējais darbinieku skaits pārsniedz
500 cilvēkus un kuru kopējā bilance pārsniedz
EUR 20 miljonus, vai kuru neto apgrozījums pārsniedz
EUR 40 miljonus. Šī robežvērtība, kas ir augstāka
par šobrīd grāmatvedības direktīvās noteikto (t.i.,
250 darbinieki), ir līdzsvarota, jo ierobežo jebkādu
pārmērīgu administratīvo slogu un nodrošina
nefinansiālās informācijas paziņošanas pienākuma
pietiekamu apmēru. Tiek lēsts, ka,
pamatojoties uz iepriekš minēto, jaunā prasība attieksies uz
apmēram 18 000 uzņēmumu ES. 
Turklāt, kā noteikts 1. panta
b) apakšpunktā, uzņēmumi, kas sagatavo ziņojumu par to
pašu finanšu gadu, atbrīvo no pienākuma sniegt nefinansiālo
paziņojumu, ja ziņojums: i) ietver tos pašus jautājumus un
1. panta a) apakšpunktā paredzēto saturu,
ii) pamatojas uz valsts, ES vai starptautisku regulējumu un
iii) ir pievienots gada ziņojuma pielikumā.
Visbeidzot saskaņā ar 1. panta
c) apakšpunktu meitasuzņēmumi būs atbrīvoti no
1. panta a) apakšpunktā noteiktā pienākuma, ja
atbrīvotais uzņēmums un tā meitasuzņēmumi ir
konsolidēti cita uzņēmuma gada ziņojumā un ja
konsolidētais gada ziņojums atbilst 1. panta
a) apakšpunktā noteiktajām prasībām.
Daudzveidība
Jaunajā 1. panta
g) apakšpunktā būs noteikta prasība lielām, biržas
sarakstā iekļautiem uzņēmumiem sniegt informāciju par
savu daudzveidības politiku, tostarp par aspektiem, kas attiecas uz
vecumu, dzimumu, ģeogrāfiskā daudzveidību,
izglītību un profesionālo pieredzi. Informācija tiks
ietverta korporatīvās pārvaldības paziņojumā, un
tajā būs jāietver šādas politikas mērķi, tās
īstenošana un sasniegtie rezultāti. Uzņēmumiem, kam
daudzveidības politikas nav, būs vienīgi jāpaskaidro,
kādēļ tas tā ir.
4.           Ietekme uz budžetu
Priekšlikums neietekmē Kopienas budžetu. 
2013/0110 (COD)
Priekšlikums
EIROPAS PARLAMENTA UN PADOMES
DIREKTĪVA,
ar ko groza Padomes Direktīvas 78/660/EEK
un 83/349/EEK attiecībā uz noteiktu lielu uzņēmumu un
koncernu nefinansiālās un daudzveidības informācijas
atklāšanu
(Dokuments attiecas uz EEZ)
EIROPAS PARLAMENTS UN EIROPAS
SAVIENĪBAS PADOME,
ņemot
vērā Līgumu par Eiropas Savienības darbību un jo
īpaši tā 50. panta 1. punktu,
ņemot
vērā Eiropas Komisijas priekšlikumu,
pēc
leģislatīvā akta projekta nosūtīšanas valstu parlamentiem,
ņemot
vērā Eiropas Ekonomikas un sociālo lietu komitejas atzinumu[7], 
ņemot
vērā Reģionu komitejas atzinumu[8],
saskaņā ar parasto likumdošanas
procedūru,
tā kā:
(1)       Savā 2011. gada
13. aprīlī pieņemtajā paziņojumā Eiropas
Parlamentam, Padomei, Eiropas Ekonomikas un sociālo lietu komitejai un
Reģionu komitejai „Akts par vienoto tirgu. Divpadsmit mehānismi,
kā veicināt izaugsmi un vairot uzticēšanos. „Kopīgiem
spēkiem uz jaunu izaugsmi””[9]
Komisija norāda uz vajadzību uzlabot visu nozaru uzņēmumu
sniegtās sociālās un vides informācijas
pārredzamību, lai nodrošinātu vienlīdzīgus konkurences
apstākļus.
(2)       Nepieciešamība uzlabot
uzņēmumu sociālās un vides informācijas
atklāšanu, šajā jomā ierosinot tiesību akta priekšlikumu,
tika atkārtoti uzsvērta Komisijas 2011. gada
25. oktobrī pieņemtajā paziņojumā Eiropas
Parlamentam, Padomei, Eiropas Ekonomikas un sociālo lietu komitejai un
Reģionu komitejai „Atjaunota ES stratēģija
2011.–2014. gadam attiecībā uz korporatīvo sociālo
atbildību”[10].
(3)       Eiropas Parlaments savās
divās rezolūcijās "Korporatīvā sociālā
atbildība – atbildīga un pārredzama
uzņēmējdarbības prakse un noturīga izaugsme:"[11] un "Korporatīvā
sociālā atbildība – sabiedrības
interešu veicināšana un ceļš uz ilgtspējīgu un
iekļaujošu atlabšanu"[12]
apliecināja, cik būtiski ir tas, ka uzņēmumi sniedz
informāciju par ilgtspēju, piemēram, sociālajiem un vides
aspektiem, lai varētu identificēt ilgtspējas riskus un
palielināt ieguldītāju un patērētāju
uzticību, un aicināja Komisiju iesniegt priekšlikumu, lai
uzņēmumi sniegtu nefinansiālu informāciju.
(4)       Valstu lielu sabiedrību
ar ierobežotu atbildību nefinansiālās informācijas
atklāšanas noteikumu koordinācija ir vienlīdz svarīga
uzņēmumu, ieinteresēto personu un citu pušu interesēm.
Šajās jomās koordinācija ir vajadzīga, jo vairākums šo
uzņēmumu darbojas vairāk nekā vienā
dalībvalstī.
(5)       Ir arī jānosaka
konkrēta obligātā juridiskā prasība
attiecībā uz to, kāds informācijas daudzums Savienības
uzņēmumiem būtu jāpublisko. Gada ziņojumos būtu
jānodrošina atklāts un vispusīgs priekšstats par
uzņēmuma politikas virzieniem, rezultātiem un riskiem.
(6)       Lai uzlabotu
Savienībā atklātās nefinansiālās
informācijas konsekvenci un salīdzināmību,
uzņēmumiem vajadzētu noteikt prasību savā gada
ziņojumā ietvert nefinansiālu paziņojumu, kas ietver
informāciju, kura attiecas vismaz uz vides, sociālajiem un ar
darbiniekiem saistītiem jautājumiem, cilvēktiesību
ievērošanu, pretkorupcijas un kukuļošanas aspektiem. Šādā
paziņojumā būtu jāietver ar šiem jautājumiem
saistīto politikas virzienu, rezultātu un risku apraksts.
(7)       Sniedzot šo informāciju,
uzņēmumi var pamatoties uz valsts regulējumiem, ES
regulējumiem, piemēram, vides vadības un audita sistēmu
(turpmāk — EMAS), un starptautiskiem regulējumiem,
piemēram, Apvienoto Nāciju Organizācijas
(turpmāk — ANO) Globālo līgumu,
Uzņēmējdarbības un cilvēktiesību pamatprincipiem,
ar ko īsteno ANO programmu „Aizsargāt, ievērot un labot”,
Ekonomiskās sadarbības un attīstības organizācijas
(turpmāk — ESAO) pamatnostādnēm daudznacionāliem
uzņēmumiem, Starptautiskās Standartizācijas
organizācijas (turpmāk — ISO) standartu 26000,
Starptautiskās Darba organizācijas (turpmāk — SDO)
trīspusējo deklarāciju par principiem attiecībā uz
daudznacionāliem uzņēmumiem un sociālo politiku un
Globālo ziņošanas iniciatīvu.
(8)       ANO Rio+20 konferences
galīgās deklarācijas „Nākotne, kādu vēlamies”[13] 47. punktā ir
atzīta korporatīvās ilgtspējas ziņojumu sniegšanas
nozīme, un uzņēmumi tiek mudināti attiecīgos
gadījumos apsvērt ilgtspējas informācijas iekļaušanu
savā ziņojumu sniegšanas ciklā. Deklarācijā arī
nozare, ieinteresētās valdības un attiecīgās
ieinteresētās personas tiek mudinātas ar ANO sistēmas
atbalstu attiecīgos gadījumos izstrādāt labākas
prakses modeļus un atvieglot finansiālās un
nefinansiālās informācijas integrēšanas darbības,
ņemot vērā pieredzi, kas gūta saistībā ar jau
spēkā esošajiem regulējumiem.
(9)       Ieguldītāju
piekļuve nefinansiālajai informācijai ir solis tuvāk
mērķim līdz 2020. gadam ieviest tirgus un politikas
stimulus, kas atlīdzina uzņēmējdarbības
ieguldījumus efektivitātē, kā noteikts Ceļvedī
par resursu efektīvu izmantošanu Eiropā[14].
(10)     Eiropadome, kas sanāca
kopā 2011. gada 24. un 25. martā, aicināja
samazināt vispārējo regulējuma slogu, it sevišķi
mazajiem un vidējiem uzņēmumiem
(turpmāk "MVU"), gan Eiropas, gan valstu līmenī
un ierosināja pasākumus, lai palielinātu produktivitāti,
savukārt stratēģijas gudrai, ilgtspējīgai un
iekļaujošai izaugsmei „Eiropa 2020” mērķis ir uzlabot
uzņēmējdarbības vidi MVU un veicināt to
internacionalizāciju. Tādējādi saskaņā ar
principu „vispirms domāt par mazajiem uzņēmumiem” Direktīvā 78/660/EEK
un Direktīvā 83/349/EEK noteiktās informācijas
atklāšanas prasības būtu jāpiemēro tikai
konkrētiem lieliem uzņēmumiem un koncerniem.
(11)     Šo nefinansiālās
informācijas atklāšanas prasību darbības joma būtu
jānosaka, atsaucoties uz darbinieku vidējo skaitu, kopējiem
aktīviem un apgrozījumu. MVU būtu jāatbrīvo no papildu
prasībām, un pienākums gada ziņojumā iekļaut
nefinansiālo paziņojumu būtu jāpiemēro tikai tiem
uzņēmumiem, kuru darbinieku vidējais skaits pārsniedz
500 darbiniekus un kuru kopējā bilance pārsniedz
EUR 20 miljonus, vai kuru neto apgrozījums pārsniedz
EUR 40 miljonus.
(12)     Daži uzņēmumi un
koncerni, kas ietilpst Direktīvas 78/660/EEK un
Direktīvas 83/349/EEK darbības jomā, pašlaik jau
brīvprātīgi sagatavo nefinansiālos ziņojumus. Šiem
uzņēmumiem nevajadzētu piemērot pienākumu gada
ziņojumā sniegt nefinansiālu paziņojumu ar nosacījumu,
ka ziņojums attiecas uz to pašu finanšu gadu, ietver vismaz šajā
direktīvā paredzēto saturu un ir pievienots gada ziņojuma
pielikumā.
(13)     Daudzi uzņēmumi, kas
ietilpst Direktīvas 78/660/EEK darbības jomā, ir koncernu
sastāvā. Konsolidētie gada ziņojumi būtu
jāsagatavo tā, lai informāciju par šādiem koncerniem
varētu paziņot to locekļiem un trešām personām.
Tādēļ būtu jākoordinē valstu tiesību akti,
kas reglamentē konsolidētos gada ziņojumus, lai sasniegtu
uzņēmumiem Savienībā publiskojamās informācijas
salīdzināmības un konsekvences mērķus.
(14)     Kā noteikts
Direktīvas 78/660/EEK 51.a panta e) apakšpunktā,
apstiprināto revidentu ziņojumā būtu jāietver arī
atzinums par gada ziņojuma konsekvenci vai nekonsekvenci, ietverot
nefinansiālo informāciju, kas iekļauta gada ziņojumā
ar gada pārskatiem par to pašu finanšu gadu.
(15)     Uzņēmumu
administratīvo, vadības un uzraudzības struktūru
locekļu kompetenču un viedokļu daudzveidība sekmē labu
izpratni par uzņēmējdarbības organizēšanu un
lietām. Tā ļauj šo struktūru locekļiem
konstruktīvi pārbaudīt vadības lēmumus un būt atvērtākiem
pret novatoriskām idejām, tādējādi risinot
locekļu viedokļu līdzību, proti, „grupas domāšanas”
fenomenu. Tādējādi tā veicina vadības efektīvu
uzraudzību un uzņēmumu sekmīgu pārvaldību.
Tādēļ būtu svarīgi uzlabot pārredzamību
attiecībā uz uzņēmumu ieviestajiem daudzveidības
politikas virzieniem. Tas tirgū nodrošinātu informāciju par
korporatīvās pārvaldības praksi, tādējādi
piemērojot tiešu spiedienu uzņemumiem nodrošināt lielāku
valžu sastāva daudzveidību.
(16)     Pienākums atklāt
daudzveidības politikas virzienus attiecībā uz savām
administratīvajām, vadības un uzraudzības
struktūrām saistībā ar tādiem aspektiem kā
vecums, dzimums, ģeogrāfiskā daudzveidība,
izglītība un profesionālā pieredze, būtu
jāpiemēro tikai lieliem, biržas sarakstā iekļautiem
uzņēmumiem. Tādēļ šo pienākumu nevajadzētu
attiecināt uz mazajiem un vidējiem uzņēmumiem, ko var
atbrīvot no konkrētiem grāmatvedības pienākumiem
saskaņā ar Direktīvas 78/660/EEK 27. pantu.
Daudzveidības politikas atklāšanai vajadzētu būt daļai
no korporatīvās vadības paziņojuma, kā noteikts
Direktīvas 78/660/EEK 46.a pantā. Uzņēmumiem, kam
šādas daudzveidības politikas nav, nevajadzētu likt to ieviest,
bet gan saprotami paskaidrot, kādēļ tādas politikas nav.
(17)     Ņemot vērā to,
ka šīs direktīvas mērķi, proti, palielināt
Savienības uzņēmumu atklātās informācijas
būtiskumu, konsekvenci un salīdzināmību, nevar pietiekami
labi sasniegt atsevišķās dalībvalstīs, un to, ka
minētās direktīvas nozīmīguma dēļ
minēto mērķi var labāk sasniegt Savienības
līmenī, Savienība var pieņemt pasākumus
saskaņā ar Līguma par Eiropas Savienību 5. pantā
noteikto subsidiaritātes principu. Saskaņā ar minētajā
pantā noteikto proporcionalitātes principu šajā
direktīvā paredz vienīgi tos pasākumus, kas ir
vajadzīgi minētā mērķa sasniegšanai.
(18)     Šajā direktīvā
ir ievērotas pamattiesības un principi, īpaši tie, kas noteikti
Eiropas Savienības Pamattiesību hartā, tostarp brīvība
veikt uzņēmējdarbību, privātās dzīves
neaizskaramība un personas datu aizsardzība. Šī direktīva
jāīsteno saskaņā ar šīm tiesībām un
principiem.
(19)     Tādēļ
Direktīva 78/660/EEK un Direktīva 83/349/EEK būtu attiecīgi
jāgroza,
IR
PIEŅĒMUŠI ŠO DIREKTĪVU.
1. pants
Grozījumi
Direktīvā 78/660/EEK
Direktīvu 78/660/EEK groza
šādi:
(1)                   
direktīvas 46. pantu groza šādi:
(a)         
panta 1. punktu aizstāj ar šādu:
"1. a) Gada ziņojumā iekļauj
uzņēmuma darbības attīstības un veiktspējas un
stāvokļa atklātu apskatu kopā ar uzņēmumu galveno
risku un nenoteiktību aprakstu.
Apskatā sniedz līdzsvarotu un
vispusīgu uzņēmuma darbības attīstības un
veiktspējas un stāvokļa analīzi tādā veidā,
kas atbilst uzņēmējdarbības apjomam un sarežģītībai.
b) Uzņēmumiem, kuru darbinieku
vidējais skaits finanšu gada laikā pārsniedz
500 darbiniekus un kuru bilances datumā kopējā bilance
pārsniedz EUR 20 miljonus vai kuru neto apgrozījums
pārsniedz EUR 40 miljonus, apskatā arī iekļauj
nefinansiālu paziņojumu, kas attiecas vismaz uz vides,
sociālajiem un ar darbiniekiem saistītiem jautājumiem,
cilvēktiesību ievērošanu, pretkorupcijas un kukuļošanas
aspektiem, tostarp:
i) aprakstu par uzņēmuma politiku,
ko tā īsteno attiecībā uz šiem jautājumiem;
ii) šo politikas virzienu rezultātus;
iii) riskus, kas saistīti ar šiem
jautājumiem, un to, kā uzņēmums pārvalda šos riskus.
Ja uzņēmums neīsteno politikas
virzienus attiecībā uz vienu vai vairākiem no šiem
jautājumiem, tā sniedz skaidrojumu, kādēļ tas to
nedara.
Sniedzot šo informāciju, uzņēmums
var pamatoties uz valsts, ES vai starptautiskiem regulējumiem, un, ja tas
tā ir, tā precizē, kurus regulējumus tas ir izmantojis.
c) Ciktāl tas vajadzīgs, lai gūtu
priekšstatu par uzņēmuma attīstību, veiktspēju un
stāvokli, analīzē iekļauj gan finansiālās, gan
nefinansiālās veiktspējas svarīgākos
rādītājus, kas attiecas uz konkrēto
uzņēmējdarbību.
d) Gada ziņojuma analīzē
attiecīgos gadījumos arī ietver atsauces uz gada pārskatos
iegrāmatotām summām un dod tām papildu skaidrojumus.";
(b)                   
panta 4. punktu aizstāj ar šādu:
"4. Ja uzņēmums sagatavo
vispusīgu ziņojumu, kas attiecas uz to pašu finanšu gadu,
pamatojoties uz valsts, ES vai starptautisku regulējumu, un kas ietver
1. punkta b) apakšpunktā paredzēto informāciju,
uzņēmumu atbrīvo no pienākuma sagatavot nefinansiālo
paziņojumu, kā noteikts 1. punkta b) apakšpunktā, ja
šis ziņojums ir daļa no gada ziņojuma.";
(c)                   
pievieno šādu 5. punktu:
"5. Uzņēmumu, kas ir
meitasuzņēmums, atbrīvo no 1. punkta
b) apakšpunktā noteiktajiem pienākumiem, ja uzņēmums
un tās meitasuzņēmumi ir konsolidēti cita
uzņēmuma finanšu pārskatos un gada ziņojumā un ja šis
konsolidētais gada ziņojums ir sagatavots saskaņā ar
Direktīvas 83/349/EEK 36. panta 1. punktu.";
(2)                   
direktīvas 46.a pantu groza šādi:
(a)         
panta 1. punktam pievieno šādu
g) apakšpunktu:
"g) apraksts par uzņēmuma
daudzveidības politiku attiecībā uz to
administratīvajām, vadības un uzraudzības
struktūrām saistībā ar tādiem aspektiem kā
vecums, dzimums, ģeogrāfiskā daudzveidība,
izglītība un profesionālā pieredze, par šīs
daudzveidības politikas mērķiem, to, kā to īsteno, un
rezultātiem pārskata periodā. Ja uzņēmumam nav
šādas politikas, paziņojumā sniedz skaidru un pamatotu
paskaidrojumu, kādēļ tas tā ir.";
(b)         
pievieno šādu 4. punktu:
"4. panta 1. punkta g) apakšpunktu
nepiemēro uzņēmumiem 27. panta nozīmē.";
(3)                   
direktīvas 53.a pantu aizstāj ar
šādu:
"53.a pants
Dalībvalstis šīs direktīvas 1.a,
11. un 27. pantā, 43. panta 1. punkta 7.a un
7.b apakšpunktā, 46. panta 3. punktā,
47. pantā un 51. pantā paredzētos atbrīvojumus nedara
pieejamus attiecībā uz uzņēmumiem, kuru
vērtspapīru tirdzniecība ir atļauta regulētā
tirgū Direktīvas 2004/39/EK 4. panta 1. punkta
14. apakšpunkta nozīmē."
2. pants

Grozījumi
Direktīvā 83/349/EEK
Direktīvu 83/349/EEK groza
šādi:
(1)                   
direktīvas 36. pantu groza šādi:
(a)         
panta 1. punktu aizstāj ar šādu:
"1. Konsolidētajā gada
ziņojumā iekļauj atklātu apskatu par
konsolidēšanā iesaistīto uzņēmumu kā kopuma
uzņēmējdarbības attīstību, veiktspēju un to
stāvokli kopā ar uzņēmumu galveno risku un
nenoteiktību aprakstu.
Apskatā līdzsvarotā veidā
analizē konsolidācijā ietverto uzņēmumu kā kopuma
uzņēmējdarbības attīstību, veiktspēju un
stāvokli atbilstīgi uzņēmējdarbības apjomam un
sarežģītībai.
Konsolidējamo uzņēmumu
mātesuzņēmumiem, kuru darbinieku vidējais skaits finanšu
gada laikā pārsniedz 500 darbiniekus un kuru bilances
datumā kopējā bilance pārsniedz EUR 20 miljonus,
vai kuru neto apgrozījums pārsniedz EUR 40 miljonus,
apskatā arī iekļauj nefinansiālu paziņojumu, kas
attiecas vismaz uz vides, sociālajiem un ar darbiniekiem saistītiem
jautājumiem, cilvēktiesību ievērošanu, pretkorupcijas un
kukuļošanas aspektiem, tostarp:
–              
i) aprakstu par uzņēmuma politiku,
ko tas īsteno attiecībā uz šiem jautājumiem;
–              
ii) šo politikas virzienu rezultātus;
–              
iii) riskus, kas saistīti ar šiem
jautājumiem, un to, kā uzņēmums pārvalda šos riskus.
Ja konsolidācijā ietvertie
uzņēmumi kā kopums neīsteno politikas virzienus
attiecībā uz vienu vai vairākiem no šiem jautājumiem,
uzņēmums sniedz skaidrojumu, kādēļ tā to nedara.
Sniedzot šo informāciju,
konsolidētā gada ziņojuma pamatā var būt valsts, ES
vai starptautisks regulējums, un, ja tas tā ir, tiek precizēts,
kurš regulējums ir izmantots.
Ciktāl tas vajadzīgs, lai gūtu
priekšstatu par šādu attīstību, veiktspēju un
stāvokli, analīzē iekļauj gan finansiālās, gan
nefinansiālās veiktspējas svarīgākos
rādītājus, kas attiecas uz konkrēto
uzņēmējdarbību.
Konsolidētajā gada ziņojumā,
sniedzot šādu analīzi, attiecīgā gadījumā paredz
atsauces uz konsolidētajā pārskatā iegrāmatotām
summām un dod tām papildu skaidrojumus.";
(b)         
pievieno šādu 4. un 5. punktu:
"4. Ja mātesuzņēmums sagatavo
vispusīgu ziņojumu, kas attiecas uz to pašu finanšu gadu un visu
konsolidēto koncernu, pamatojoties uz valsts, ES vai starptautisku
regulējumu un ietverot informāciju, kura paredzēta
1. punkta trešajā daļā, mātesuzņēmumu
atbrīvo no pienākuma sagatavot nefinansiālo paziņojumu,
kā noteikts 1. punkta trešajā daļā, ja šis
vispusīgais ziņojums ir daļa no konsolidētā gada
ziņojuma.
5. Mātesuzņēmumu, kas ir arī
meitasuzņēmums, atbrīvo no šā panta 1. punkta
trešajā daļā noteiktajiem pienākumiem, ja atbrīvotais
uzņēmums un tā meitasuzņēmumi ir konsolidēti cita
uzņēmuma finanšu pārskatos un gada ziņojumā un ja šis
konsolidētais gada ziņojums ir sagatavots saskaņā ar
1. punkta trešo daļu."
3. pants

Transponēšana
1.           Dalībvalstīs
stājas spēkā normatīvie un administratīvie akti, kas
vajadzīgi, lai izpildītu šīs direktīvas prasības
vēlākais līdz […][15].
Dalībvalstis tūlīt dara Komisijai zināmus minēto
noteikumu tekstus. 
              Dalībvalstis var paredzēt,
ka pirmajā daļā minētos noteikumus pirmoreiz piemēro
uzņēmumiem, kurus reglamentē kādas dalībvalsts
tiesību akti un kuru pārvedamo vērtspapīru
tirdzniecība ir atļauta jebkuras dalībvalsts regulētā
tirgū 4. panta 1. punkta 14. apakšpunkta nozīmē
Eiropas Parlamenta un Padomes Direktīvā 2004/39 (2004. gada 21.
aprīlis), kas attiecas uz finanšu instrumentu tirgiem, –
attiecībā uz finanšu gadu, kas sākas 201_. gada 1.
janvārī[16];
un uz visiem pārējiem uzņēmumiem, uz kuriem attiecas 1. un
2. pants – attiecībā uz finanšu gadu, kas sākas
201_. gada 1. janvārī[17].
              Kad dalībvalstis
pieņem minētos noteikumus, tajos ietver atsauci uz šo direktīvu
vai šādu atsauci pievieno to oficiālajai publikācijai.
Dalībvalstis nosaka, kā izdarāma šāda atsauce. 
2.           Dalībvalstis dara
Komisijai zināmus savu tiesību aktu galvenos noteikumus, ko tās
pieņem jomā, uz kuru attiecas šī direktīva.
4. pants
Stāšanās
spēkā
Šī direktīva stājas
spēkā divdesmitajā dienā pēc tās
publicēšanas Eiropas Savienības Oficiālajā
Vēstnesī.
5. pants
Adresāti
Šī direktīva ir adresēta
dalībvalstīm.
Strasbūrā,
Eiropas
Parlamenta vārdā –                         Padomes vārdā –
priekšsēdētājs                                                priekšsēdētājs
                                                                       
[1]               Padomes 1978. gada 25. jūlija
Ceturtā direktīva, kas attiecas uz noteiktu veidu sabiedrību
gada pārskatiem (78/660/EEK), un Padomes 1983. gada 13. jūnija
Septītā direktīva, kas attiecas uz konsolidētajiem
pārskatiem (83/349/EEK).
[2]               „Akts par vienoto tirgu. Divpadsmit mehānismi,
kā veicināt izaugsmi un vairot uzticēšanos”, COM (2011) 206,
http://eur-lex.europa.eu/LexUriServ/LexUriServ.do?uri=COM:2011:0206:FIN:LV:PDF,
15. lpp.
[3]               COM(2011) 681 galīgā redakcija, 2011. gada
25. oktobris.
[4]               Ziņojums par korporatīvo sociālo
atbildību – atbildīga un pārredzama
uzņēmējdarbības prakse un noturīga izaugsme (2012/2098
(INI)); Juridiskā komiteja. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0017+0+DOC+PDF+V0//EN&language=EN.
[5]               Ziņojums par korporatīvo sociālo
atbildību – sabiedrības interešu veicināšana un ceļš uz
ilgtspējīgu un iekļaujošu atlabšanu (2012/2097 (INI));
Nodarbinātības un sociālo lietu komiteja. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0023+0+DOC+PDF+V0//EN&language=EN.
[6]               Priekšlikums Eiropas Parlamenta un Padomes
direktīvai par dzimumu līdzsvara uzlabošanu biržā kotēto
uzņēmumu direktoru bez izpildpilnvarām vidū un
saistītiem pasākumiem, COM(2012) 614 final.
[7]               OV C .., .., ..lpp.
[8]               OV C .., .., ..lpp.
[9]               COM(2011) 206 galīgā redakcija,
2011. gada 13. aprīlis.
[10]             COM(2011) 681 galīgā redakcija,
2011. gada 25. oktobris.
[11]             Ziņojums par korporatīvo sociālo
atbildību – atbildīga un pārredzama
uzņēmējdarbības prakse un noturīga izaugsme (2012/2098
(INI)); Juridiskā komiteja. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0017+0+DOC+PDF+V0//EN&language=EN.
[12]             Ziņojums par korporatīvo sociālo
atbildību – sabiedrības interešu veicināšana un ceļš uz
ilgtspējīgu un iekļaujošu atlabšanu (2012/2097 (INI));
Nodarbinātības un sociālo lietu komiteja. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0023+0+DOC+PDF+V0//EN&language=EN.
[13]             ANO Rio+20 konferences galīgā deklarācija
„Nākotne, kādu vēlamies”, A/CONF.216/L.1.
[14]             COM(2011) 571 galīgā redakcija, 2011. gada
20. septembris.
[15]             Divus gadus pēc stāšanās spēkā.
[16]             Pirmais gads pēc transponēšanas termiņa.
[17]             Otrais gads pēc transponēšanas termiņa.